     ผ่านร้านเห็นคนเข้าตลอดไม่คิดอะไรมาก เลยแวะทานหน่อยก็แล้วกัน ร้านนี้ตั้งอยู่ถนนพิชัยสงคราม หรือถนนเส้นหน้าบิ๊กซีพิษณุโลกนั่นเอง หากมาจากแยกโคกมะตูม มุ่งหน้าไป big c ร้านจะอยู่ทางซ้ายมือเลยครับ เป็นร้านในอาคารพาณิชย์ 1 คูหา มีทั้งนั่งทั้งในร้าน และด้านหน้าร้าน เปิดบริการตั้งแต่เวลา 06.00 น. - 14.00 น. (หยุดวันอาทิตย์)

     เมนูอาหารค่อนข้างหลากหลายไม่ว่าจะเป็นข้าวมันไก่ ข้าวหมูแดง ข้าวหมูกรอบ ข้าวขาหมู ก๋วยจั๊บ ต้มเลือดหมู+ข้าวเปล่า ต้มจืดสาหร่าย ต้มเห็ด 3 อย่าง บะหมี่เกี๊ยวครับ ราคาเริ่มต้นเพียง 35 บาทเท่านั้น ส่วนพิเศษก็ 45-50 บาท ว่ากันไปว่าจะสั่งอะไร สำหรับวันนี้เมนูที่ผมสั่งคือ ข้าวมันไก่ (35 บาท) และต้มเลือดหมู (35 บาท) ข้าวเปล่า (10 บาท) ครับ

     ด้านรสชาติ เริ่มที่ข้าวมันไก่ ข้าวมันออกแห้ง ๆ ไป ไม่ชุ่ม ไก่ต้มก็เช่นกันเนื้อไก่แห้ง ๆ ด้านน้ำจิ้มค่อนข้างชอบนะ ขิงที่ใส่เป็นขิงละเอียด ใส่เหล้าจีนเล็กน้อย ไม่ค่อยได้ทานน้ำจิ้มข้าวมันไก่รสชาตินี้ ต่อไปคิวของต้มเลือดหมู ร้านนี้ทำเครื่องในยังไม่ค่อยดีเท่าไหร่ มีกลิ่นคาวนิด ๆ ใส่ใบจิงจูฉ่าย สรุปแล้วรสชาติก็พอทานได้ครับ ให้ไว้ที่ 2.5 ดาว

ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,244)